Bielie van ‘n diamant te duur vir kopersLesedi la Rona, die 1 111 karaat diamant wat in November 2015 in Botswana ontdek is Foto: Lucara Diamond-korporasie Die grootste ongeslypte diamant wat in meer as ŉ eeu gevind is, het nie Woensdag by ŉ Sotheby’s-veiling verkoop nie. William Lamb, president van Lucara Diamond Corp, het bevestig die maatskappy behou die 1 111 karaat tipe IIa, beter bekend as die Lesedi la Rona, aangesien die reserweprys nie by die veiling in Londen behaal is nie. Bieërs wou nie meer as $61 miljoen (ongeveer R935 miljoen) vir die diamant, ongeveer so groot soos ‘n tennisbal, aanbied nie. Sotheby’s het beraam die diamant, wat verlede jaar by Lucara se myn in Botswana uitgehaal is, sal vir meer as $70 miljoen verkoop word. “Dit is ŉ teleurstelling dat die diamant nie verkoop het nie, maar dit verander niks vir Lucara as ŉ maatskappy nie,” het Lamb bygevoeg. Die maatskappy het nog nie verdere planne vir die steen nie. Dit is moontlik dat die diamant aan museums uitgehuur gaan word om sy blootstelling te verhoog en die publiek in te lig oor diamante. “Lesedi la Rona” beteken “ons lig” in Tswana, die taal wat in Botswana gepraat word. Dit is die tweede grootste edelsteengehalte diamant wat nog ooit uitgehaal is. Die grootste bly die Cullinan-diamant, ŉ 3 106 karaat steen wat in 1905 in Suid-Afrika gemyn is. Maroela Media het vroeër berig Lucara het verlede maand ŉ ongeslypte diamant van 812,77 karaat, “The Constellation”, vir $63,1 miljoen verkoop. ŉ Maatskappy in Dubai was die koper. Lees alle vorige berigte oor Lucara en die Lesedi la Rona op Maroela Media.